РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/256-21

18. jун 2021. године

Б е о г р а д

З А П И С Н И К

13. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 18. ЈУНА 2021. ГОДИНЕ

 Седница је почела у 10.00 часова, на основу члана 42. став 4. Пословника Народне Скупштине, ван седишта Народне скупштине у Чортановцима.

 Седницом је председавала Катарина Ракић, председник Одбора.

 Седници су присуствовали чланови Одбора: Никола Војиновић, Горан Пекарски, Славенко Унковић и Бојан Торбица.

 Седници су присуствовали заменици чланова Одбора: Снежана Петровић (заменик Крста Јањушевића), Данијел Ђивановић (заменик Самира Тандира), Рајка Матовић (заменик Дејана Кесара), Наташа Јовановић (заменик Милосава Милојевића) и Невенка Костадинова (заменик Маје Грбић).

 Седници нису присуствовали чланови Одбора: Ивана Николић, Адријана Пуповац, Зоран Бојанић, Милан Урошевић, Милутин Мркоњић, Никола Кожовић и Арђенд Бајрами, нити њихови заменици.

 Седници је присуствовала и народни посланик Драгана Бранковић Минчић.

 Седници су присуствовали из Министарства грађевинарства, саобраћаја и инфраструктуре Томислав Момировић, министар грађевинарства, саобраћаја и инфраструктуре, Милош Адамовић, посебни саветник министра, Анита Димоски, в.д. помоћника министра за железнички и интермодални саобраћај, Небојша Шурлан, в.д. генералног директора Инфраструктуре железнице Србије, Марко Лазаревић, ПР, Јована Мркић, ПР и Моника Голубовић, протокол.

 Одбор је, једногласно (10 гласова ,,за“), у складу са предлогом председника Одбора усвојио следећи

Д н е в н и р е д:

1. Разматрање Информације о раду Министарства грађевинарства, саобраћаја и инфраструктуре октобaр-децембaр 2020. године (број 02-780/20-3 од 18.03.2021. године)**;**
2. Разматрање Информације о раду Министарства грађевинарства, саобраћаја и инфраструктуре јануар-март 2021. године (број 02-1064/21 од 15.06.2021. године).

Пре преласка на разматрање утврђеног дневног реда председник Одбора је предложила да се обави заједнички претрес прве и друге тачке Дневног реда. Одбор је, једногласно (10 „за“), прихватио предлог.

Прва и друга тачка Дневног реда:

**1. Разматрање Информације о раду Министарства грађевинарства, саобраћаја и инфраструктуре октобaр-децембaр 2020. године**

**2. Разматрање Информације о раду Министарства грађевинарства, саобраћаја и инфраструктуре јануар-март 2021. године**

У уводном излагању, министар Томислав Момировић је представио информације о раду Министарства за наведене периоде и информисао Одбор у вези са постојећим и планираним инфраструктурним пројектима у области друмског и железничког саобраћаја, као и са комуналним инфраструктурним пројектима. Истакнуто је да је у првом кварталу ове године раст у области грађевине већи од 20% и да тај сектор у укупном расту БДП а од 1,2% учествује са две трећине. Такође, Одбор је упознат са законодавним и нормативним активностима у извештајним периодима. У периоду од јануара до марта 2021. године на територији Републике Србије Министарство је издало 5543 аката за градњу, 3700 локацијских услова и 1276 употребних дозвола. Истакнуто је да се у овом тренутку пројектује и гради све укупно 1005км ауто-пута и брзих саобраћајница у оквиру Програма Србија 2020-2025, чиме изградња путева, пруга, аеродрома и метроа директно утиче на стопу раста БДП а Србије. Такође, су истакнути значајни пројекти као што су Моравски коридор од 112км (Појате-Крушевац/Кошеви 27км, Кошеви-Адрани 52км и Адрани-Мрчајевци-Прељина 30км), Фрушкогорски коридор (петља Парагово, обилазница око Руме, петља Каћ-Петроварадин и тунел Иришки венац 3,5км), аутопут Рума-Шабац и брза саобраћајница Шабац-Лозница, затим Прељина-Пожега, Сремска Рача-Кузмин, као и то да су у току радови на ауто-путу „Вожд Карађорђе“, а у припреми је и почетак радова крајем августа ове године на делу коридора од Ниша до Приштине као и почетак радова Пожаревац-Велико Градиште-Голубац у октобру ове године. У току су и радови на аутопуту Београд-Зрењанин, такође, у припреми су радови на брзој саобраћајници Сомбор-Кикинда. Наглашено је да се поред изградње аутопута ради и на пројекту регулације водотока Западне Мораве.

Када је у питању железничка инфраструктура, истакнут је значај најмодерније пруге у источној Европи на релацији Београд-Будимпешта (Београд-центар - Стара Пазова 34км, Стара Пазова-Нови Сад 40км и Нови Сад-Суботица државна граница 108км) која се ради у сарадњи са кинеским и руским партнерима.

Када је реч о водном саобраћају истакнуте су значајне инвестиције у луке и безбедност пловидбе, као и у Ђердап 1 и Ђердап 2, приватизација луке Нови Сад, радови на пројектно-техничкој документацији када је у питању лука Сремска Митровица, Богојево и Прахово који би били започети у децембру 2021. године, затим и лука Београд, највећа у Југоистичној Европи чији радови би требало да почну 2022. године.

Изградња метроа у Београду је од националног значаја, а први радови су планирани за новембар 2021. године са завршетком 1 линије 2028. године, а 2 линије 2030. године у сарадњи са кинеским и француским партнерима.

Што се тиче авио саобраћаја истакнуто је да се планира реновирање и проширење аеродрома у Нишу са почетком радова до краја 2021. године, као и то да је у плану додатна финансијска подршка за аеродром „Морава“, затим да се део аеродрома „Поникве“ изгради за индустријску зону у сарадњи са СДПР ом и да се аеродром у Крушевцу оспособи за локални саобраћај.

 На крају излагања, министар је истакао када је у питању комунална и канализациона инфраструктура, као од највећег приоритета, да се планира изградња постројења за пречишћавање отпадних вода у наредних 5 година у 80 локалних самоуправа.

 У дискусији, која је уследила народни посланици су постављали питања: у вези са путним прелазом Батајница, бројем станица које ће се налазити на релацији Београд-Нови Сад и брзином воза који пролази кроз Младеновац, као и питање у вези са могућом изградњом саобраћајне петље у Јакову у склопу радова на деоници Сурчин-Нови Београд, чији завршетак је планиран до краја 2022. године.

 У одговору на питања народних посланика, министар је истакао да се тражи адекватно решење у вези са путним прелазом Батајница и да се планирају додатна улагања у Беовоз и куповина нових композиција. Небојша Шурлан, в.д. генералног директора Инфраструктуре железнице Србије, је нагласио да је реконструкција станица везана за завршетак пруге од Београда до Старе Пазове до краја септембра 2021. године, а од Старе Пазове до Новог Сада до краја децембра ове године. Такође, министар је истакао да постоји низ проблема у вези са експропријацијом када је у питању петља у Јакову и да се тражи адекватно решење за тај проблем.

У дискусији су учествовали народни посланици: Горан Пекарски, Наташа Јовановић и Рајка Митровић.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре октобaр-децембaр 2020. године и одлучио, једногласно (10 за), да је прихвати.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре јануар-март 2021. године и одлучио, једногласно (10 за), да је прихвати.

На седници Одбора вођен је тонски запис.

 Седница је закључена у 11.30 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић